
Lolo hercegnő


Egon fejedelem kézfogással búcsúzott Seltmann jószágigazgatótól.

– Köszönöm, kedves Seltmann. Ön most ismét tanújelét adta annak, mennyire ragaszkodik hozzám és a családomhoz. Ezt nagyra értékelem.

Seltmann mélyen meghajolt, majd azzal a büszke tudattal távozott a fogadószobából, hogy szolgálataiért maga az uralkodó részesítette elismerésben.

Egon von Schwarzenfels fejedelem, miután egyedül maradt, megállt a szoba közepén, és elgondolkodva nézte a lába alatt elterülő szőnyeg kissé megfakult mintáját.

Aztán tett néhány kört a szobában, végül megállt az ablaknál. Most ugyanolyan elmélyülten tekintett le a schwarzenfelsi piactérre, mint az imént a szőnyeg mintájára.

Éppen hetivásárt tartottak, hiszen szombat volt. A schwarzenfelsi háziasszonyok és szakácsnők uralkodójuk szeme láttára szerezték be a következő hétre szükséges élelmiszereket.

Egon fejedelem arca rendszerint igen komoly volt. Ma azonban örömteli fény ragyogta be sovány vonásait, sőt még mosoly is játszott az ajkán. Miután egy darabig figyelte odalent a nyüzsgést, ritkás, ősz haját gondosan végigsimítva az íróasztalhoz lépett, és megnyomta a csengőt.

Wittmann, a fejedelem komornyikja, belépett, és megállt az ajtó mellett.

– Wittmann!

– Parancsol, fenség?

– Joachim herceg őfensége az előszobában vár?

– Igenis, fenség!

– Engedje be!

Wittmann katonás mozdulattal jobbra fordult, eltűnt az ajtó mögött, majd beengedte Joachim herceget, a fejedelem legkisebb fiát.

Mintha a komor helyiség hirtelen kivilágosodott volna, mintha napsugár suhant volna végig a régi bútorok kissé megkopott pompáján. A fejedelem arca is még jobban felderült. Elégedetten szemlélte fia karcsú, erőteljes alakját. Joachim apja testőrezredének egyenruháját viselte, amelyben hadnagyként szolgált. Apa és fia egyáltalán nem hasonlított egymásra. Míg Alexander trónörökös apja fiatalkori képmása volt, Joachim herceg elhunyt édesanyjára ütött. Az életvidám asszony egy bálon megfázott, és a betegség fiatalon a sírba vitte.

Joachim herceg arcán nyoma sem volt apja finom, arisztokratikus vonásainak. Szabályos, napbarnított, katonás arcából értelmes, jóságos szemek néztek a világba, amelyekben ott ragyogott az életöröm, és gyakran huncut fény csillant meg bennük.

– Megvárakoztattalak, Joachim – mondta a fejedelem, hellyel kínálva fiát, majd leült vele szemben.

Joachim herceg felnevetett, szürke szemében pajkos fény villant.

– Egyáltalán nem unatkoztam, papa. Az ablaknál álltam, és néztem, ahogy a schwarzenfelsi hölgyek – ki csinosabb, ki kevésbé – a piacon intézik a bevásárlást. Egyáltalán nem érdektelen látvány.

A fejedelem végigsimított az állán.

– Te aztán tudod élvezni az életet, és mindennek megtalálod a jó oldalát. Most azonban komolyabb dolgokról kell beszélnünk.

Joachim herceg tréfásan megszeppent arcot vágott.

– Jaj nekem! Most nagyon ki fogok kapni, papa?

Az apja elmosolyodott.

– Ezúttal nem kapsz fejmosást.

– Hála istennek! – sóhajtott fel megkönnyebbülten a herceg.

– No lám, úgy látszik, már megint nem egészen tiszta a lelkiismereted.

– Ugyan, papa! Szerintem a lelkiismeretem többnyire olyan tiszta, mint egy újszülötté. Csakhogy nagyon kevesen osztják a véleményemet. Az udvari levegőben valami különös bacilus terjeng, amely még a legártatlanabb csínyből is súlyos bűnt csinál.

Egon fejedelem felemelte a kezét.

– Nem szereted az udvari életet. Ezt már régóta tudom.

– Hát, különösebben nem, papa. Meggyőződésem, hogy bele is fulladnék, ha időnként nem gondoskodnék egy kis friss levegőről. Tudod, nekem itt túlságosan állóvíz az élet. Odakint, a nagyvilágban frissebb, szabadabb levegő jár, amelytől az ember vére is sebesebben pezseg az ereiben. Gyönyörűség élni, ha az ember egyszerűen csak egy életvidám fiatalember lehet! Hálás vagyok neked, hogy anyagi gondjaink ellenére is lehetővé tetted, hogy világot lássak. Micsoda év volt! Akkor éreztem csak igazán, hogy élek! És ha kissé még féktelenebbül és még nagyobb életkedvvel tértem haza, ugyan mi baj származhat belőle? Hála istennek, nem én vagyok a trónörökös! Alexander ezen a téren a legmagasabb követelményeknek is megfelel. Szóval ne szidj, és kérlek légy ezután is az én jóságos, megértő és elnéző apám, még akkor is, ha néha kissé elvetem a sulykot.

A fejedelem tekintete ellágyult.

– Igazán az anyád fia vagy, Joachim. Az ő életvidámsága sajnos csak néhány rövid esztendőre hozott napfényt és melegséget az életembe. Annyira hasonlítasz rá, hogy az emléke miatt időnként túlságosan is engedékeny vagyok veled. Ő tanított meg arra, hogy megértsem a természetedet, még ha annyira különbözik is az enyémtől.

Joachim herceg hirtelen megragadta apja kezét.

– Én pedig szívből hálás vagyok neked azért, hogy az udvari szokások ellenére is engeded, hogy egyszerűen ember legyek.

Egon fejedelem felsóhajtott, és végigsimított a homlokán.

– Egyszerűen embernek lenni! Ez olyasmi, amit én nemigen engedhetek meg magamnak. De a te emberi szabadságodat a lehető legkevésbé szeretném korlátozni, és csak azt kívánom, hogy erre soha ne is legyen szükség. Ma mégis éppen egy olyan ügyet kell megbeszélnem veled, amely talán bizonyos kötöttségekkel jár majd számodra.

– Kötöttségekkel? – kérdezte a herceg nyugtalanul.

Egon fejedelem fia kezére tette a kezét.

– Semmi kellemetlenségről nincs szó, Joachim. Éppen ellenkezőleg. De térjünk a tárgyra! Ugye láttad az imént Seltmannt, Falkenhausen jószágigazgatóját kijönni a szobámból?

– Természetesen, papa. Szép időket juttatott eszembe, és a legjobb, leghűségesebb barátomat, Georg Falkenhausent. Már három éve annak, hogy meghalt azon a szerencsétlen akadályversenyen. Szívesen megállítottam volna Seltmannt, hogy érdeklődjek nála Georg szerencsétlen apjáról, de tudtam, hogy bármelyik pillanatban magadhoz hívathatsz. Hozott valami hírt Falkenhausen gróf állapotáról?

– Igen. Szegény egyre rohamosabban közeledik a véghez. Amióta egyetlen fiát és örökösét holtan vitték haza, már csak árnyéka egykori önmagának. Most azonban az orvosok már a legrosszabbtól tartanak. És vele együtt kihal egy régi nemesi család is. Ő az utolsó Falkenhausen.

Joachim herceg arca elkomorult.

– Így van, papa. És nem is lehet csodálkozni azon, hogy az őt ért sorscsapás után remeteéletre adta a fejét. Hányszor szerettem volna meglátogatni! De senkit sem engedett magához.

– Téged aztán végképp nem, Joachim. Seltmann elmondta, hogy már a neved említése is elég volt ahhoz, hogy újabb kétségbeesési roham törjön rá. Az emlékeiben túlságosan is összefonódtál Georggal.

– Bizony, mindig örült annak, hogy Georg és én olyan jól megértettük egymást. Meg tudom érteni, mit érezhet. Falkenhausen gróf számára az a legszörnyűbb, hogy a fiával a nevének és birtokainak örököse is előtte szállt sírba.

– Egyetlen rokona sem maradt?

– Nem. Még az elhunyt Falkenhausen grófné részéről sem. Georg gyakran tréfálkozott azzal, hogy neki aztán se nagybátyja, se nagynénje, se unokatestvére nincs. Csupán egy fogadott nagynénje volt, apja egyik fiatalkori barátnője, aki egy Wengerstein herceghez ment feleségül. Azt hiszem, Falkenhausen gróf szerelmes volt ebbe a fiatalkori barátnőjébe, de az asszony csak baráti érzelmeket táplált iránta. A gróf valószínűleg sohasem tudta egészen kiheverni ezt a csalódást, és talán ezért sem szerette túlságosan a feleségét. Annál gyengédebb szeretettel ragaszkodott a fiához. Georg halálával az egész élete összeomlott.

– És most már ez az élet is a végéhez közeledik. Istenem, egy fejedelmi birtok és egy hatalmas vagyon marad gazdátlanul!

A fejedelem mélyet sóhajtott. Joachim szeretettel tette kezét apja kezére.

– Súlyos gondok nyomasztanak, papa, de vajon cserélnél Falkenhausen gróffal?

A fejedelem összerezzent.

– Nem, nem, azt semmiképpen! De isten látja lelkemet, szegények vagyunk, sokkal szegényebbek, mint számos alattvalónk, mégis fenn kell tartanunk a jómód látszatát. Ez néha nagyon nehéz, fiam.

– Hát Alexander házassága óta sem javult valamelyest a helyzet?

A fejedelem vállat vont.

– Theodora hozott ugyan némi vagyont a családba, de a fiatal pár háztartása rengeteg kiadással jár. Theodora elkényeztetett és igényes. Vagyonának kamataiból jóformán a saját szükségleteit is alig tudja fedezni. De megint eltértünk attól, amit mondani akarok. Nos, Seltmann, aki igen ragaszkodik hozzám, amiért évekkel ezelőtt én ajánlottam be Falkenhausen grófhoz, azért keresett fel, hogy egy rendkívül fontos dolgot közöljön velem. Erről egyelőre rajtad és rajtam kívül senki sem szerezhet tudomást. Számíthatok a legteljesebb titoktartásodra?

– Természetesen, papa.

– Helyes. Akkor figyelj! Falkenhausen gróf tegnap elkészítette a végrendeletét, mégpedig Seltmann jelenlétében, aki teljes mértékben élvezi a bizalmát.

– Ó! És Seltmann nyilván azt is elárulta neked, hogy kit tett meg örökösének a gróf.

– Pontosan.

– Ez érdekes. De azért kíváncsi volnék, volt-e joga Seltmann-nak ilyen bizalmas információt kiadni.

– Hogy volt-e joga? Ezen lehetne vitatkozni. De nem akarom ezért felelősségre vonni, hiszen ha megszegte is a titoktartást, azt az uralkodócsalád iránti szeretetből és hűségből tette. Ismeri a nehézségeinket, és mindenáron örömhírt akart hozni nekem.

– Örömhírt? Ezt hogy érted?

Egon fejedelem felállt. Vele együtt a herceg is felemelkedett.

– Akkor hát figyelj, fiam! Heinrich von Falkenhausen gróf téged, a fia legjobb barátját nevezett meg örökösének.

Joachim herceg döbbenten hátrált egy lépést. Élettől duzzadó arca hirtelen elsápadt.

– Engem, papa? Engem tett meg örökösének? Németország egyik leggazdagabb földbirtokának és egy milliókra rúgó vagyonnak az örökösévé? Ez lehetetlen!

– Seltmann esküvel erősítette meg a hírt. Igaz, bizonyos körülmények között osztoznod kell az örökségen Lokandia Wengerstein hercegnővel, a gróf időközben elhunyt fiatalkori barátnőjének, Wengerstein hercegnének a lányával.

Joachim herceg értetlenül rázta a fejét.

– Ez hihetetlen, papa! Egyszerűen nem térek magamhoz!

A fejedelem maga mellé vonta fiát a díványra.

– Megpróbálok mindent elmagyarázni. Azt tudod, hogy Falkenhausen gróf a fia barátjaként igen nagyra becsül téged. A fiatal Wengerstein hercegnő iránti érdeklődése pedig kétségkívül abból a vonzalomból ered, amelyet annak édesanyja iránt érzett. Úgy hallottam, a lány apja halála óta Weißenburgban él a mostohanővérével, aki apjuk első házasságából született. Liebenau hercege az úgynevezett Hercegnők kastélyát bocsátotta a két nővér rendelkezésére lakóhelyül. A lányok teljesen vagyontalanok, és mindössze szerény járadékból élnek. Hogy Falkenhausen gróf miért nem kereste a kapcsolatot Lokandia hercegnővel – akit egyébként mindenki csak Lolónak szólít –, azt Seltmann sem tudta. Gyászában valószínűleg minden érintkezést került a külvilággal. Most azonban úgy rendelkezett a végrendeletében, hogy te légy az egyetemes örököse, amennyiben hajlandó vagy feleségül venni Lolo hercegnőt. Ha visszautasítod a házasságot, akkor Lolo hercegnő örököl mindent, te pedig semmit sem kapsz. Ha viszont a hercegnő utasít el téged, akkor egyfajta kárpótlásként félmillió márkát és a Falkenhausen család gyémántékszereit kapja. A vagyon túlnyomó részét azonban ebben az esetben is te öröklöd. Ha pedig mindketten visszautasítjátok a házasságot, akkor a birtokokat és a vagyont a végrendeletben pontosan meghatározott módon osztják szét. Mindenesetre mindkettőtöknek egyidejűleg kell nyilatkoznia arról, hogy elfogadja-e a feltételeket, vagy lemond az örökségről. Így egyikőtök sem igazíthatja a döntését a másikéhoz.

Joachim herceg felugrott, és meglazította a gallérját.

– Bocsáss meg, papa, de most muszáj egy kicsit járkálnom. Kinyithatom az ablakot? Elviselhetetlen hőség van itt. Hát ez… Te jó ég! Ez az egész egyszerűen felfoghatatlan! Micsoda különös végrendelet! Mondd csak, nem lehet, hogy az öregúrnak a szerencsétlenség kissé megzavarta az elméjét?

– Nem, nem, mindezt teljesen logikusan megindokolta. Legszívesebben mindkettőtökre külön-külön, osztatlanul hagyná az egész örökséget. Azt sem szeretné, ha a birtokokat feldarabolnák. Véleménye szerint a hercegnő remekül illene hozzád. Abban reménykedik, hogy mindketten józanul gondolkodtok, és összeházasodtok. Neked tulajdonképpen nem is hagyott valódi választási lehetőséget. Úgy gondolhatja, hogy egy férfinak ilyen esetben mindenekelőtt a józan eszére kell hallgatnia. Csak a hercegnőnek biztosít kárpótlást arra az esetre, ha nem tudja rászánni magát a házasságra. Félmillió márka és a családi ékszerek mégiscsak jelentenek valamit egy szegény hercegnőnek, még ha az összeg a fennmaradó örökség tizedrészét sem éri el. Elismerem, hogy a végrendelet kissé különös, de a hercegnő aligha fog lemondani az örökségről, ahogy bizonyára te sem.

Joachim herceg arca mélyvörösre váltott.

– De hát, papa, én nem is ismerem ezt a Lolo hercegnőt! Csak úgy, minden további nélkül mégsem egyezhetem bele, hogy feleségül vegyem!

– Nos, akkor majd megismered. Seltmann hírével időt nyertünk. Falkenhausen gróf még él, és a végrendeletét csak a halála napján bontják fel. Attól számítva tíz napon belül mindkettőtöknek írásban kell benyújtania a nyilatkozatát Hofer igazságügyi tanácsoshoz.

Joachim herceg arcára kiült a nyugtalanság.

– Bevallom, nem sok örömet találok abban, amit most elmondtál, papa.

Egon fejedelem összevonta a szemöldökét.

– Ennek ellenére remélem, hogy ebben a kérdésben józanul fogsz gondolkodni. Bizonyos kötöttségeket mindenkinek el kell viselnie. És gondolj csak bele, mit kapsz cserébe! Ha Falkenhausen és a hozzá tartozó kisebb birtokok ura leszel, szabad emberré válsz, aki kedve szerint alakíthatja az életét.

– Ez mind szép és jó, papa. De azért megértheted, hogy nem szeretem, ha kényszerítenek valamire. Lehet, hogy a hercegnő egyébként is visszautasítja a házasságot.

– Aligha fogja megtenni, Joachim. Egy szegény hercegnő még rosszabb helyzetben van, mint egy szegény herceg. Persze az sem lehetetlen, hogy beéri a félmillióval és a családi ékszerekkel. Talán már odaajándékozta valakinek a szívét.


A herceg ideges mozdulattal végigsimított a haján.

– Mindenesetre semminek sem örülnék jobban, mint ha a hercegnő nem akarna hozzám jönni.

– Csak az a fontos, hogy semmiképpen se te utasítsd vissza őt.

Joachim herceg kényszeredetten felnevetett.

– Az nem is volna valami lovagias tőlem.

– Akkor megnyugodhatok, Joachim? Hallgatsz a józan eszedre?

A herceg egy darabig elgondolkodva nézett maga elé. Aztán szemében ismét felcsillant a megszokott pajkosság.

– Rendben van, papa, de van egy feltételem.

– Halljuk!

– Előbb meg akarom ismerni a hercegnőt, méghozzá úgy, hogy sejtelme se legyen róla, ki vagyok. Csak találunk valami módot arra, hogy feltűnés nélkül a két nővér közelébe férkőzhessek. Legalább a saját szememmel akarom látni. Hogy úgy mondjam, bekötött szemmel és hátrakötött kézzel mégsem sétálhatok bele ebbe a csapdába! Ha már veszély fenyeget, jó katonához illően nyitott szemmel akarok szembenézni vele. Ha pedig a hercegnő sem a nevemet nem tudja, sem azt, hogy miért kerültem a közelébe, sokkal könnyebben megismerhetem, mintha kész vőlegényként tálalnának fel neki.

Egon fejedelem megkönnyebbülten felsóhajtott.

– Hála istennek! Úgy látom, összetört szívvel legalább nem kell számolnunk.

Joachim herceg sóhajtott.

– Édes istenem, papa, azt a fényűzést, hogy halálosan beleszeressek valakibe, eddig még nem engedtem meg magamnak. Néhány ártatlan flört, olykor egy kicsit több, de ennyi az egész. Jelenleg teljesen szabad vagyok, pontosabban szólva a szívem az. Lolo hercegnőnek könnyű dolga lesz velem. Ha nem valami madárijesztő, majd beleszeretek, és akkor legalább tiszta lelkiismerettel mondhatok igent.

– Seltmann úgy hallotta, hogy Lolo hercegnő nagyon csinos, és még igen fiatal.

– Hm! Minden tiszteletem Seltmanné, de erről inkább magam szeretnék meggyőződni. Az, hogy fiatal, semmiképpen sem hátrány. Reméljük, a többi is igaz! Hát akkor vágjunk bele!

A fejedelem bizonytalanul nézett rá.

– Attól tartok, kissé túlságosan is könnyedén veszed ezt az egészet.

Joachim herceg arca egyszeriben elkomolyodott.

– Könnyedén? Ó, dehogy, papa! Csak éppen nem szeretem, ha bármi is maga alá gyűr. És ebben a helyzetben ugyan mire mennénk a búslakodással? Jobban szeretnéd, ha sóhajtozva, keseregve fognék hozzá? Minek van ilyen széles vállam, ha nem azért, hogy olykor a kellemetlenségeket is elviseljem? Ha valamit ki lehet hozni az életből, én bizony nem habozom, hanem nekivágok! De azért ne hidd, hogy komolytalan fickó vagyok. Ha néha túlságosan is kirúgok a hámból, az csak azért van, mert mindenütt olyan szűk korlátok közé szorítanak. Elégedj meg azzal, hogy van már egy mintafiad, papa! Alexander majd kellő méltósággal és fejedelmi pompával forgatja Schwarzenfels jogarát.

A fejedelem mosolyogva fenyegette meg az ujjával, majd nyugodtan így szólt:

– Jól van hát. Utazz Weißenburgba! Addig én is kigondolom, hogyan ismerkedhetnél meg feltűnés nélkül a hercegnőkkel.

– Nagyon köszönöm, papa. És még valami! Mit gondolsz, megpróbálhatnám még egyszer elérni, hogy Falkenhausen gróf fogadjon? Bánt a gondolat, hogy szegény öregúr ilyen magányosan vívja utolsó küzdelmét. Elvégre, minden mástól függetlenül, mégiscsak a legkedvesebb barátom apja.

– Ezt a fáradságot sajnos megspórolhatod. Senkit sem fogad. Seltmann azt mondta, az orvosok a legszigorúbb nyugalmat rendelték el neki.

– Akkor persze nincs mit tenni. Pedig rettenetesen sajnálom!

– Elhiszem, fiam. Most azonban még más ügyeket is el kell intéznem. Délután majd visszatérünk az utazásodra. Theodorát és Alexandert már üdvözölted?

– Igen, mielőtt hozzád jöttem. Theodora a szokásához híven meglehetősen unalmas és szótlan volt, Alexander pedig mintha bal lábbal kelt volna fel. Sajnos ezt a házaspárt sohasem látni jókedvűnek. Most elmegyek Sibylle nénihez, jó reggelt kívánok neki, és gyönyörködöm egy kicsit a derűs arcában.

– És mellesleg még meg is erősíttetheted vele a lázadó nézeteidet – jegyezte meg mosolyogva a fejedelem.

– Ó, papa, Sibylle néni kedvéért még kolostorba is vonulnék! Elbűvölő, tündéri asszony!

